Հինգերորդ սերնդի ցանցը տարբերվում է չորրորդ սերնդից մի շարք պարամետրով։ Beeline Արմենիայի գլխավոր տնօրեն Անդրեյ Պյատախինի խոսով, բջջային կապի հինգերորդ սերնդի հիմնական առավելություններից մեկը այն է, որ 5G-ն ապահովում է ավելի բարձր թողունակություն: «5G ցանցի հիմնական տարբերությունը տվյալների փոխանցման արագությունն է: Այսօրվա ծառայությունների եւ խնդիրների համար 4G ցանցի արագությունը բավարար է, սակայն այսօր ակտիվորեն զարգանում են նոր էկոհամակարգեր, օրինակ, գերխելացի քաղաք, որտեղ բոլոր տարրերը միմյանց հետ կապված են եւ անընդհատ փոխազդում են: Կամ, ասենք, ապրանքների առաքման համակարգերի կազմակերպումը դրոնների միջոցով, կամ մարդկանց տեղափոխումը ավտոմատ ցամաքային կամ օդային տրանսպորտի միջոցով։ Այն ժամանակ անհրաժեշտ կլինի բոլորովին այլ բջջային ցանցի արագություններ: Այնպես որ 5G-ն ապագան է, բայց ապագան շատ հեռու չէ եւ շատ հետաքրքիր է»,– NEWS.am–ի հետ զրույցում ասել է Պյատախինը։